Søndag var der introdag for elever på Maritim Student-uddannelsen i Frederikshavn. I år er halvdelen af eleverne piger.

En gymnasial uddannelse med fokus på det maritime – krydret med et togt med skoleskibet Danmark. Det er, hvad 33 elever på Maritim Student-uddannelsen kan se frem til. Søndag var der introdag for eleverne på uddannelsen, der er resultatet af et samarbejde med Frederikshavn Gymnasium og MARTEC. Her blev de nye elever og deres forældre indlogeret på skolehjemmet, hvor de sammen skal tilbringe den første dag. De maritime erhverv er traditionelt set domineret af det mandlige køn, men i år har rekordmange piger søgt ind på uddannelsen i Frederikshavn, og halvdelen af eleverne på årgangen er piger. En af dem er 16-årige Anna Eskerod fra Skagen. - Jeg vil gerne være noget indenfor skibsverdenen, og så tænkte jeg, at det kunne være en god oplevelse. Jeg glæder mig til at møde nye mennesker og komme ud og sejle, siger Anna Eskerod, der også havde overvejet at uddanne sig til lastbilmekaniker. Også 17-årige Rosa Marie Jensen fra Aalborg er blandt de nye elever på uddannelsen. Hun drømmer om at komme ind til Søværnet. - Man er sammen på en anden måde, når man sejler. Fællesskabet er også bedre, end hvis det var på en normal arbejdsplads, siger hun. Udover maritim og gymnasial undervisning har eleverne blandt andet mulighed for at prøve kræfter med sejlads, kajak, stand up paddle board og crossfit. Eleverne kan desuden arbejde på et studiejob hver mandag og onsdag morgen.